ועדת הכלכלה, כנסת 17, פרוטוקול מספר 98, 2006-11-07 10:00

משה כחלון: בוקר טוב.

משה כחלון: אני פותח את ישיבת ועדת הכלכלה.

משה כחלון: על סדר היום: הצעת חוק רישום קבלנים לעבודות הנדסה בנאיות (תיקון מס' 6), התשס"ו-2005.

משה כחלון: נציגת משרד השיכון, בבקשה.

מלי ישראל: במסגרת הבדיקות להכשרה של קבלנים ישנה אפשרות מסוימת להעביר את המועמדים מבחנים כדי לבדוק את רמת הידע שלהם.

מלי ישראל: הדרך הרגילה והפשוטה היא להוכיח, באמצעות סיום קורס או לימודים פלוס ניסיון, את הכשירות להירשם בפנקס הקבלנים כקבלן רשום.

מלי ישראל: האפשרות הזאת של מעבר בחינות היא באותם מקרים שבהם המועמד טוען שהניסיון שלו מספיק כדי להירשם וכדי לבחון את הידע אני מוכן לעבור בחינות מקצועיות באותם ענפים שהוא מבקש להירשם, בנושאים שמתחייבים על פי החוק, זה מפורט בתקנות.

מלי ישראל: את הבחינות האלה אנחנו עורכים מחוץ למשרד השיכון וכל התפעול של הבחינות יש לו עלות.

מלי ישראל: הסמכות בחוק לשר היא לגבות אגרות עבור הרישום, ובאמת יש אגרת רישום.

מלי ישראל: חסרה הסמכות לשר לגבות את אגרת הבחינות.

מלי ישראל: במועצה זה עבר.

משה כחלון: אתם מקיימים את הבחינות?

מלי ישראל: לא.

מלי ישראל: אנחנו רוצים לגבות את העלות של הבחינות.

משה כחלון: מי בודק את הבחינות?

מלי ישראל: מי שהיום מבצע את הבחינות זה האגף להכשרה ופיתוח כוח אדם במשרד התמ"ת.

משה כחלון: והוא גם גובה?

מלי ישראל: לא, אין לו סמכות כרגע.

משה כחלון: זאת אומרת שכעת, מי שמגיע לבחינה לא משלם, משום שלכם אין סמכות לגבות כסף.

מלי ישראל: נכון.

מלי ישראל: לכן אנחנו רוצים לעגן את זה בצורה כזאת שלשר תהיה הסמכות לגבות את האגרות.

מלי ישראל: ברגע שתהיה הסמכות בחוק, אנחנו נתקין את התקנות, ואותו גוף שיבצע עבורנו את הבחינות, הוא זה שיגבה את האגרות מכל נבחן שיופנה אליו.

לאה ורון: הגוף זה משרד התמ"ת?

מלי ישראל: כרגע כן.

משה כחלון: אז מדוע אנחנו נותנים את הסמכות לשר הבינוי והשיכון?

משה כחלון: האם זה ייגבה באמצעותכם?

מלי ישראל: בוודאי.

מלי ישראל: אני לא יודעת בדיוק פורמאלית.

אריאל סיזל: שר הבינוי והשיכון הוא זה שמוסמך על ביצוע חוק רישום הקבלנים.

משה כחלון: שאלה נוספת.

משה כחלון: אם מישהו יקבל פטור מבחינה בשל הניסיון שהוא צבר, למשל, אם יש לו ניסיון מוכח של 5 שנים בתפסנות – אתם תגבו רק ממי שעובר בחינה או גם ממי שפטור מבחינה?

מלי ישראל: אנחנו לא פוטרים אדם מבחינות.

מלי ישראל: אמרתי שאם מגיע אדם עם הכשרה פורמאלית מסודרת, כמו תעודה שהוא סיים בית ספר מקצועי להנדסה או קורס מקצועי, בענף שהוא רוצה להירשם, אז הוא לא צריך להוכיח את הידע שלו בבחינה, הוא כבר למד.

מלי ישראל: אחד כזה לא עובר בחינה ולא משלם.

מלי ישראל: הוא רק משלם את אגרת הרישום.

שוחט: אין לנו התנגדות לקביעת האגרה.

שוחט: אני מבקש שהתשלום יהיה ביחס ישר לעלות.

שוחט: מאחר ואין כאן פירוט – מלי, יש לי שאלה אלייך.

שוחט: באתי למבחן, נכשלתי 3 פעמים.

שוחט: האם אני צריך לשלם 3 פעמים?

מלי ישראל: אנחנו נצטרך לבדוק את זה עם הגוף שעושה את הבחינות.

משה כחלון: זה גם יגיע אלינו לוועדה.

שוחט: אנחנו לא מתנגדים לקביעת האגרות.

שוחט: אבל, אנשים יגיעו להרבה בחינות.

שוחט: אנשים שצריכים לעבור 27 בחינות, כמתחייב לפי ג1, אז יצטרכו לשאת בתשלום של 2,700 שקלים.

אלון סיזל: היום אין 27 בחינות, יש 25.

משה כחלון: אשר, העניין ברור לחלוטין אתה היית כאן בכמה דיונים ואתה מכיר את הרגישות שלי, אני יותר רגיש ממך לנושא הזה.

משה כחלון: כרגע אנחנו צריכים לאשר לשר לגבות בכלל.

משה כחלון: לאחר מכן, סוגי הגביה והסכומים חוזרים לכאן, כי אני הולך להציע שהשר יהיה רשאי, אבל באישור ועדת הכלכלה.

משה כחלון: אז אנחנו נגיע לכאן, יהיו פה חבר כנסת – במקרה אני גם סומך על השר הזה.

משה כחלון: לא על כל הממשלה הזאת אני סומך, אבל על השר הזה אני סומך.

משה כחלון: לכן אני אאשר את גביית האגרות אבל אני אוסיף סעיף שזה יהיה באישור ועדת הכלכלה.

משה כחלון: על מנת להניח את דעתכם, 90% מהאגרות במשק הן באישור הוועדה הרלוונטית.

שוחט: אולי תקבע דיון לעוד חודש או לעוד חודשיים?

משה כחלון: זה מסודר.

משה כחלון: יש להם גם מנכ"ל שהוא בסדר.

משה כחלון: בוא נאמר שעל המשרד הזה אני דיי סומך.

משה כחלון: עם משרדים אחרים אולי הייתי פחות לארג'.

משה כחלון: נשמע את היועצת המשפטית ונצביע על החוק.

משה כחלון: כמובן שזה יהיה השר וועדת הכלכלה.

משה כחלון: ועדות הכנסת, כפי שאתם יודעים, זאת במה לאנשים, לאזרחים ולציבור לבוא ולהביע את דעתם כי הם לא יכולים להגיע ללשכת השר ולהשתתף בדיונים, אבל פה זה פתוח לכולם.

משה כחלון: אני חושב שזאת גם כוונת הדמוקרטיה לעשות את הרשויות האלה.

שמרית שקד: רציתי לומר שבהתאם לסעיף 1 לחוק יסוד משק המדינה, הרי ששיעור האגרה צריך להיקבע באישור וועדה מוועדות הכנסת.

שמרית שקד: אם אנחנו לא נקבע בחוק איזה ועדה, בכל מקרה אתם תצטרכו להגיע לאישור וועדה וזה יגיע לוועדת הכספים.

שמרית שקד: מכיוון שנכון מהותית שהנושא יגיע לכאן כי גם שאר האגרות מאושרות כאן בוועדה ורצוי לראות את התמונה בכללותה כשמאשרים את החוק, לכן ראוי לקבוע במפורש שזה יועבר לוועדת הכלכלה.

אריאל סיזל: כשהתחלנו את התהליך של תיקון החוק, באמת רצינו להוסיף עוד פסקה לסעיף 17, כי חשבנו שזה יותר מתאים.

אריאל סיזל: אבל, בהמלצת משרד המשפטים, העברנו את זה לסעיף 4 שעניינו הכשרות.

אריאל סיזל: סעיף 4 עוסק בכל מה שקשור להכשרות של המועמדים לרישום בפנקס ולכן סברו האנשים הבכירים במחלקת חקיקה ראשית, שראוי שזה יופיע בסעיף 4 ולא בסעיף 17.

משה כחלון: יש יותר מתאים מסעיף 14(2)?

נעה בן שבת: גם אנחנו חושבים שזה צריך להופיע עם נושא ההכשרה כולו.

נעה בן שבת: אנחנו מדברים על מבחנים שנקבעו בסעיף 4.

נעה בן שבת: כפי שאמרנו, יכול להיות שהגבייה תיעשה באמצעות אותו גורם שמבצע את הבחינות, כמו שנאמר בסעיף 4.

נעה בן שבת: לכן אנחנו חושבים שלהכניס את זה כאחד הגורמים בסעיף 4, זה בעצם שומר על אחידות בנושא ההכשרה כשלעצמו, להבדיל מנושא הרישום בפנקס ומההוראות הכלליות שנוגעות לחוק הזה.

שמרית שקד: אנחנו חושבים שהמיקום הנכון הוא בסעיף 17, והנחייתה של היועצת המשפטית של הוועדה, עורכת הדין אתי בנדלר, איתה נועצתי, היתה לומר שההחלטה על המיקום הסופי של הסעיף זה משהו שנמצא בתחום שיקול דעתנו.

שמרית שקד: לכן, נשמע את הערותיכם, לאחר שהוועדה תאשר את החוק לגבי המיקום, אבל אנחנו סבורים, גם לאחר שבדקנו חקיקה אחרת וגם לאחר שנועצנו בממונה הנוסחים, שהמיקום הנכון הוא בסעיף 17.

משה כחלון: אנחנו לא חייבים לקבוע זאת עכשיו.

שמרית שקד: אנחנו צריכים להחליט שאנחנו מאשרים את זה בסעיף 17.

שמרית שקד: בכל מקרה, יש לנו שיקול דעת.

אלון לוינץ: סעיף 17 בסעיפים הכלליים שלו מדבר על מבחנים.

אלון לוינץ: הכוונה היא, אולי, למבחנים אחרים, ולא מאותו סוג שהתקנות - - -

שמרית שקד: בסעיף 17 נאמר: "האגרות שישולמו בעד הרישום בפנקס".

שמרית שקד: אנחנו מציעים להוסיף בפסקה 4: "האגרות שישולמו בעד מבחנים".

שמרית שקד: בדקנו גם בחקיקה אחרת.

שמרית שקד: תסתכלו על חוק הסדרת העיסוק וייצוג על ידי יועצי מס.

שמרית שקד: הסתכלו בחקיקה שנוגעת ליעוץ השקעות, תמיד יש סעיף נפרד – סעיף האגרות.

אלון לוינץ: יש קושי עם המילה מבחנים כי היא מופיעה בקונטקסט אחר בסעיף קטן 1 ובסעיף קטן 2.

אלון לוינץ: בתיקון של החוק כתוב: "השר רשאי לקבוע אגרות ששולמו בעד מבחנים שקבע לפי סעיף זה", ולא מדובר באותם מבחנים.

שמרית שקד: אז אנחנו נקבע: "אגרה בעד בחינה, כאמור בסעיף 4".

נעה בן שבת: צריך להיצמד לניסוח של סעיף 4 כדי שלא תיווצר אי הבנה לגבי השאלה האם מדובר בבחינה או מבחן".

שמרית שקד: אנחנו נעביר בינינו נוסחים ונתאם את הניסוח הסופי.

משה כחלון: כרגע זה יאושר לפי 17 אבל לא לפני שחבר הכנסת כהן ישמע במה מדובר.

משה כחלון: אנחנו מדברים על הצעת חוק רישום קבלנים.

משה כחלון: כאשר קבלן מבצע בחינה, אין לשר השיכון והבינוי סמכות לגבות כסף עבור הבחינה.

משה כחלון: מבקשים סמכות כללית.

משה כחלון: אחר כך, גובה האגרות וסוגי האגרות, יקבעו פה.

יעקב כהן: מה גובה האגרות?

משה כחלון: עדיין הם לא יודעים.

יעקב כהן: אז איך אפשר לאשר?

לאה ורון: מה גובה האגרות שבכוונתכם לגבות?

אריאל סיזל: השר רשאי לקבוע תקנות שיגיעו לשולחן הזה לאישור.

אריאל סיזל: בתיקון הזה אנחנו מבקשים לקבוע סמכות לשר.

נעה בן שבת: לאחר התקנת התקנות נוכל לפרט ולהביא את כל הנתונים.

משה כחלון: אנחנו נאשר את זה ובשלב הזה זה ייכנס לסעיף 17.

אריאל סיזל: רק להפנות בסעיף 17 לסעיף 4.

לאה ורון: חזקה על היועצת המשפטית שהיא תדע איך להכין את זה.

משה כחלון: את הנוסח תתאמו ביניכם.

משה כחלון: אז זה עולה למליאה לקריאה שניה ושלישית ושיהיה בהצלחה.